เสือดำตลาดหุ้น
กลุ่มนักอนุรักษ์ฯ “ทวงคืนชีวิตเสือดำ” ยื่นหนังสือเรียกร้องให้นายกรัฐมนตรีสั่งระงับสัญญาก่อสร้างภาครัฐและขึ้นบัญชีดำ บริษัท อิตาเลียนไทย ดีเวล๊อปเมนต์ ของ นายเปรมชัย กรรณสูต
18 พ.ค. 2561

ขี่พายุทะลุฟ้า : ชาญชัย สงวนวงศ์
กลุ่มนักอนุรักษ์ฯ “ทวงคืนชีวิตเสือดำ” ยื่นหนังสือเรียกร้องให้นายกรัฐมนตรีสั่งระงับสัญญาก่อสร้างภาครัฐและขึ้นบัญชีดำ บริษัท อิตาเลียนไทย ดีเวล๊อปเมนต์ ของ นายเปรมชัย กรรณสูต
คำตอบ ลั่นออกมาจากปาก พล.อ.ประยุทธ์ จันทร์โอชา ทันควันว่า อย่าเอามาโยงรวมกัน มันเป็นคนละเรื่อง สรุปว่า ไม่เห็นด้วยและก็ไม่เอาด้วย
มันเป็นคนละเรื่องเดียวกัน
แต่ก็นั่นแหละนะ ก็ต้องเข้าใจอารมณ์ผู้คนเขาเหมือนกันว่า ยังไม่มีคำขอโทษสักคำออกจากปากเจ้านายใหญ่ ITD สักคำ และก็เช่นกัน ไม่มีคำรับสารภาพ ผู้ต้องหาปฏิเสธทุกข้อกล่าวหา
ทั้งที่มีความตายของสัตว์ใหญ่เช่นเสือดำให้เห็น
การปฏิเสธว่า “ไม่ได้เข้าป่าล่าสัตว์” แล้วเจ้าสัวเปรมชัยจะอ้างอะไรว่าเข้าป่าไปทำไม
เข้าป่าไปเพราะนิยมไพรก็ไม่น่าจะใช่ เพราะคณะร่วมเดินทางมันไม่ใช่ระดับเดียวกับเจ้าสัวเลย แต่มีลักษณะคล้ายนายพรานและลูกหาบมากกว่า
เจ้าสัวเปรมชัยหวังต่อสู้เพื่อให้หลุดพ้นทางคดีโดยขัดอารมณ์ความรู้สึกสามัญของสาธุชนทั่วไป
มาดูผลงาน ITD ในตลาดหุ้นกันบ้าง นับเป็นหุ้นที่มีอายุเก่าแก่พอสมควร เข้าซื้อขายในตลาดวันแรกมาตั้งแต่ 9ส.ค.2537 ในราคา IPO 175 บาท (พาร์ 10 บาท)
ถ้าปรับฐานพาร์คิด 1 บาทในปัจจุบัน ก็จะเป็นราคา IPO 17.50 บาท
ราคาเคยขึ้นสูงสุดในเดือนต.ค.37 ที่ 28.30 บาท (พาร์ 1 บาท) และต่ำสุดเมื่อเม.ย.43 ราคา 0.79 บาท ราคาปัจจุบันอยู่ที่ 3.30 บาท (+/-)
ในรอบ 3 ปีมานี้ ราคาเคยกระโดดขึ้นไปสูงสุด 9.45 บาท แล้วก็ไหลลงมาเรื่อย เป็น 8 บาท-7-6-5-4 และ 3 บาทกว่าในปัจจุบัน
ทุกครั้งที่หุ้น ITD ขึ้น โดยเฉพาะช่วงไล่ราคากันแรง ๆ เป็น 5 วัน-7 วัน ผมไม่เข้าใจเลยว่าเขาพิสมัยอะไรนักหนากับหุ้นใหญ่ที่กลวงในตัวนี้
ปันผลแทบไม่มี หรือมีก็จิ๊บจ๊อยมาก ครั้งล่าสุดมีขึ้นเมื่อพ.ค.60 ปันผล 0.01026 บาท
เป็นบริษัทที่รับงานเยอะ แต่มาร์จิ้นบางมาก ๆ เช่นปี57 รายได้ 4.9 หมื่นล้านบาท แต่กำไรสุทธินิดเดียวแค่ 522 ล้านบาท ปี58 นี่เลวร้ายเลย รายได้ 5.2 หมื่นล้านบาท แต่ดันขาดทุน 361 ล้านบาท
ผลประกอบการแต่ละปีก็ลุ่ม ๆ ดอน ๆ รับงานเยอะจริง แต่กำไรน้อยนิดสลับกับผลขาดทุน ไม่รู้ว่าสาเหตุหลักมาจากการ “ฟันงาน” หรือควบคุมต้นทุนไม่ดี
ทั้ง ROA และ ROE ดูไม่ได้เอาเสียเลย ส่วนของผู้ถือหุ้นเฉียดจะติดลบเสียก็หลายครั้ง ฐานะบริษัทในปัจจุบันมีกำไรสะสมอยู่เพียง 88 ล้านบาทเท่านั้น
มันก็น่าทึ่งเอาการอยู่นะครับ สำหรับบริษัทรับเหมาก่อสร้างหมายเลข 1 ที่รับงานปีละ 4-5 หมื่นล้านบาท แต่กำไรจิ๊บจ๊อยแค่ 1% แถมบางปียังโชว์ผลงานขาดทุนให้เห็นอยู่บ่อย ๆ
ขณะเดียวกันอาณาจักรธุรกิจส่วนตัว ไม่ว่าจะเป็นโรงแรม รีสอร์ท กลับขยายตัวรวยเอา ๆ โรงแรมแมนดาริน โอเรียนเตล นี่ก็ใช่สมบัติตระกูลเขา
ทางด้านคะแนนความเป็นบรรษัทภิบาล (CG) หรือการดูแลกำกับกิจการที่ดี ปรากฏว่า นอกเหนือการคาดหมายครับคะแนน CG ของ ITD อยู่ในระดับ 4 ดาว
เป็นระดับดีมาก (80-90 คะแนน) รองจากระดับดีเลิศ 5 ดาวเพียงดาวเดียว และก็อยู่เหนือกว่าระดับดาวรองลงมาตั้ง 4 อันดับดาว
ผมก็อยากจะติดตามดูการให้คะแนน CG ของสถาบันกรรมการบริษัทไทย ภายใต้การกำกับของคุณบัณฑิต นิจถาวรในปีต่อไปครับว่า ดาว ITD จะร่วงหรือขยับขึ้นไปสูงเสียดฟ้า
เสือดำในป่าดับดิ้นไปแล้ว แต่เสือดำในตลาดหุ้น ยังโชว์ผลดำเนินงานธุรกิจแบบแปลก ๆ ที่ยังหาคำตอบไม่ได้